РЕШЕНИЕ ЗА ИЗПЪЛНЕНИЕ (ЕС) 2015/365 НА КОМИСИЯТА
от 4 март 2015 година
за предоставяне на дерогации на определени държави членки във връзка с предоставянето на статистически данни съгласно Регламент (ЕО) № 1338/2008 на Европейския парламент и на Съвета по отношение на статистиката за разходите и финансирането на здравното обслужване
(нотифицирано под номер С(2015) 1377)
(само текстовете на английски, испански, нидерландски и румънски език са автентични)
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
Като взе предвид Регламент (ЕО) № 1338/2008 на Европейския парламент и на Съвета от 16 декември 2008 г. относно статистиката на Общността в областта на общественото здраве и здравословните и безопасни условия на труд (1), и по-специално член 9, параграф 2 от него,
като има предвид, че:
(1)
С Регламент (ЕО) № 1338/2008 се създава обща рамка за системно изготвяне на европейска статистика в областта на общественото здраве и здравословните и безопасни условия на труд.
(2)
Регламент (ЕО) № 1338/2008 изисква от държавите членки да предоставят статистически данни за разходи и финансиране на здравното обслужване, както е определено в приложение II към посочения регламент.
(3)
В съответствие с член 9, параграф 2 от Регламент (ЕО) № 1338/2008 дерогации и преходни периоди могат да бъдат приети, когато е необходимо, по отношение на държавите членки, при условие че се основават на обективни причини.
(4)
Кралство Испания, Кралство Нидерландия, Румъния и Обединеното кралство поискаха дерогации поради необходимостта от значително приспособяване на техните национални статистически системи за привеждането им в съответствие с Регламент (ЕО) № 1338/2008.
(5)
Следователно дерогациите, поискани от посочените държави членки, следва да бъдат предоставени.
(6)
Мерките, предвидени в настоящото решение, са в съответствие със становището на Комитета на Европейската статистическа система,
ПРИЕ НАСТОЯЩОТО РЕШЕНИЕ:
Член 1
Дерогациите, посочени в приложението, се предоставят на Кралство Испания, Кралство Нидерландия, Румъния и Обединеното кралство.
Член 2
Адресати на настоящото решение са Кралство Испания, Кралство Нидерландия, Румъния и Обединеното кралство Великобритания и Северна Ирландия.
Съставено в Брюксел на 4 март 2015 година.